לפני שלוש שנים מכרו צמד העיתונאים בוב וודוורד וקרל ברנשטיין לאוניברסיטת טקסס את כל הרישומים והמסמכים ששמרו ברשותם על פרשת ווטרגייט
לפני שלוש שנים מכרו צמד העיתונאים בוב וודוורד וקרל ברנשטיין לאוניברסיטת טקסס את כל הרישומים והמסמכים ששמרו ברשותם על פרשת ווטרגייט. בתמורה קיבלו חמישה מיליון דולר, ועכשיו גם ספר המתעד את עבודתם המשותפת, לעתים גם בעין ביקורתית, בהסתמך על המסמכים הללו. העיתונאית והמרצה לתקשורת אליסיה שפרד, שהיתה אחת הראשונות שהסתערו על 75 הארגזים המלאים בחומר הארכיוני הוציאה לאור בימים אלה ביוגרפיה משותפת של שני הכתבים שעמדו מאחורי אחד הסיפורים העיתונאים החשובים ביותר של המאה ה־20. הספר "וודוורד וברנשטיין: החיים בצל ווטרגייט" מחזק את הטענה כי במציאות תרומתם של השניים להתפטרותו של הנשיא ריצארד ניקסון היתה שולית יחסית, ואלמלא הספר והסרט "כל אנשי הנשיא" ספק אם חלקם בפרשה היה זוכה כלל להכרה. הספר עוסק גם באיש שנדחק לשוליים למרות תפקידו המרכזי בסיקור הפרשה, אחד מעורכי העיתון בארי סוסמן. הוא אמור היה להשתתף בכתיבת הספר, אך בסופו של דבר החליטו וודוורד וברנשטיין ש"זה סיפור של כתבים" והחליטו להנציח את הפרשה ואת עצמם לבד. הספר מציג את הקריירה העיתונאית המשותפת שלהם מאז גילוי הפריצה למטה המפלגה הדמוקרטית בבניין ווטרגייט ביוני 1972 ועד חשיפת זהותו של "גרון עמוק" – איש האף־בי־אי מארק פלט – בשנה שעברה. גיליון 65, נובמבר 2006